Senior amptenaar vir beweerde bedrog met grond aangekeer | Netwerk24
Deur Marietie Louw-Carstens 27 Oktober 2020 17:12
Lt.kol. Philani Nkwalase, woordvoerder van die Valke, sê die amptenaar is een van 11 mense wat by beweerde verdagte grondtransaksies van sowat R124 miljoen betrek word.
Volgens Nkwalase is daar in Februarie 2012 'n klag by die polisie ingedien oor die Msukaligwa-munisipaliteit wat in 2011 glo 'n plaas in die Rietspruit-distrik buite Ermelo vir R11 miljoen gekoop en dit toe vir R36,4 miljoen aan 'n ontwikkelaar verkoop het.
Die munisipaliteit het die grond verkoop sodat 'n informele nedersetting daarop ontwikkel kon word.
Nkwalase sê die beweerde transaksie het plaasgevind terwyl die Msukaligwa-munisipaliteit reeds beskikbare grond gehad het wat ontwikkel kon word.
'n Ondersoek deur die spesiale ondersoekeenheid en die nasionale vervolgingsgesag is gedoen.
'n Fluitjieblaser het onlangs inligting aan die ondersoekspan gegee en beweer nog twee verdagte grondtransaksies het plaasgevind.
Dit sluit 'n plaas van 70 ha in Malelane in wat in 2011 vir R50 miljoen aan die plaaslike munisipaliteit verkoop is waarvan die waarde, volgens die fluitjieblaser, glo R44 miljoen was.
Nog 'n stuk grond van 74,2 ha in die Naauwpoort-gebied buite eMalahleni, wat R16 miljoen werd was, is glo vir R37,5 miljoen deur die plaaslike munisipaliteit verkoop.
Volgens Nkwalase was die drie betrokke plase se gekombineerde waarde sowat R70 miljoen.
Dit is weens beweerde samesweerdery dat die departement van menslike nedersettings in Mpumalanga 'n verlies van sowat R124 miljoen gely het.
Dié geld is glo deur vyf maatskappye geswendel.
Die Valke het glo bewyse, wat aansoekvorms vir die koop van grond deur die munisipaliteite, waardasieverslae en interne kommunikasie insluit.